गुसुङै बि गेदेमानि थुनलाइयारि बिहोमाखौ सुमोन्थाइ होनाया आंनि थाखाइ गोब्राबथार। बिथांनि लिरनायाव बेरखांनानै दं – सिबिनाय, मोजां मोननाय, फोथायनाय, हारिमायारि सानथौ, समाजारि सानथौ, राजखान्थियारि नोजोर, जारिमिननि बिथिं, सानथौ-बिगियान, हारिमुवारि सानस्रि, दोहोरोमारि आइदा, खुगायारि सल’ ( mythological), खौगान्थाइयारि सल’ (legendary) बाइदि बिथिंखौ संनायनि, बिजिरसंनाय, नायसंनायनि जोबोर गोनांथि दंथारो। बि गेदेमानि सुंद’ सल’, रायथाइ, थुनलाइयारि सावरायनाय, बिजिरनाय खुगाफोरनायफोरखौ बिजाब महरै  फोसावनायनि गोनांथिया समनि नारसिनाय। बर’ थुनलाइनि सासे गेदेमा थुनलाइगिरिखौ गाव थांनानै थानाय समावनो बुथुमनानै लाखायोब्ला, मानहोनायल’ जानाय नङा, गेदेमाखौ गोगगायै गोसोखांनायबो जागोन होननानै आं सानो। बि गेदेमानि बैसोआ फैगौ से अक्टबराव (2021) आबुङै 75 बोसोर जागोन। मिजिं थियो प्रफेसर सुरथ नार्जारीआ गावनि सोर्जिलु गोहोखौ बर’ थुनलाइनि थुनलाइयारि सोर्जिनि मान दान्दाखौ फोजौनायाव अराइबो मदद आरो सुबुरन होलांबाय थायो।